
[image: image]


Paradisets hjerte

Kriminalroman

Roar Sørensen


Copyright © 2019

Asiaforlaget

Tilrettelagt for ebok av eBokNorden as

ISBN: 978-82-998923-3-9

All rights reserved

Omslagsdesign og bokdesign: Roar Sørensen


Prolog

«Forbanna tyster! Har du sendt det til noen andre?»

Han ristet på hodet og prøvde å svare, men gagballen gjorde det umulig. Bare stønn og gutturale lyder kom ut gjennom munnen og nesa.

Den svære skikkelsen foran ham løftet den glødende jernstanga. Han blåste på den. De røde og oransje glørne blusset opp. Skyggene løp over de skitne veggene i det lille lagerrommet.

«Du løy om Celso. Du sa du ikke fikk hjelp av noen. Men han tilsto. Han sa det var du som hadde gitt ham oppdraget. Hvorfor ska’ vi tru deg nå? Det du tydeligvis ikke har skjønt, er at hvis vi går ned, gjør du det også. Og siden du ikke skjønner det, må jeg banke det inn i deg. Eller rettere sagt svi det inn.»

Mannen førte jernstanga mot siden hans. En fresende lyd hørtes, som flesk i en steikepanne. Han brølte bak gagballen. Vrei seg i stolen. Kastet på hodet. Stampet med føttene. Stolbeina klapret mot betongen. Stanga ble tatt vekk. Lukta av svidd kjøtt fylte rommet. Hudfiller, hår og blod klistret seg til de glødende jernpartiklene.

«Forstår du dette nå? Gjør du!»

Han skalv. Nikket så haka klasket mot brystet. Tårene spratt i øynene. Han beit så hardt i gagballen at det kjentes som om kjeven kom ut av ledd. Buksa ble våt. Urin dryppet fra stolsetet og ned på golvet.

Mannen så foraktelig på ham.

«Nei, jeg trur fremdeles ikke du forstår. Men dessverre er det jobben min å sørge for at du gjør det.» Han snudde på hodet. «Riza!»

En gammel kone kom tassende inn i rommet fra det provisoriske laboratoriet. Hun var iført en svart kjole. Håret var grått og pistrete.

«Ja, sir?»

Mannen rakte henne jernstanga. «Varmere.»

«Ja vel, sir.»

Kona tok stanga med seg gjennom laboratoriet. Ut av huset. Bort til et åpent ildsted. Hun stakk stanga inn i flammene. Holdt den der. Vedkubbene knitret. Gnister virvlet gjennom mørket.

«Kødd!»

Mannen tok et steg fram og slo ham i ansiktet. Slaget var hardt, det kjentes som om nesebeinet brakk. Likevel merket han det nesten ikke. Det gjorde fremdeles så vondt i brannsåret at han kneip igjen øynene og gravde tennene i gagballen for å holde ut smertene. Blod samlet seg i munnen. Rant fra leppene og nedover haka.

Han blunket vekk tårene. Fokuserte blikket på mannen. Han visste ikke hvem han var, bare at navnet hans var Jonny. Han hadde ikke visst hva som foregikk i dette huset heller. Ikke før Celso hadde fortalt ham det. Men han burde ha skjønt det. At det var her det skjedde.

Han spente armmusklene. Gjorde et nytt forsøk på å få løs hendene. Umulig. Han prøvde å reise seg, men stolen var av massivt stål, tung som en sofa. Sannsynligvis spesialkonstruert for avhør og tortur.

Jonny spyttet i ansiktet hans.

«Du lurer kanskje på hvor det har blitt av Celso? Vel, du ska’ få se det nå. Og når du får se det, vil du forhåpentligvis skjønne hva som vil skje med deg også.»

Jonny gikk bort til en stor plasttønne som sto i hjørnet av rommet. Han skrudde av lokket og la det på betongbenken under vinduet. En skarp, stinkende gass steg opp fra tønna. «Følg godt med nå.» Han grep et metallrør og stakk det ned i tønna. Fisket til seg en hårete gjenstand. Holdt den opp. «Hils pent på kameraten din.»

Det tok noen sekunder før han så hva det var. Før han ville se hva det var: Restene av et menneskehode. Bare det ene øyet var synlig. Og litt av nesa og kinnet. Jonny slapp hodet ned i tønna. Fisket opp en ny kroppsdel. Et stykke av det som hadde vært en arm. En grå beinstump stakk ut i den ene enden.

«Dette er det som vil skje. Jeg veit ikke hva du betalte Celso, men det blei en jævla høy pris for ham. Dette er’ke Norge. Der bare en finger eller en kneskål går iblant. Dette er Filippinene. Her går hele kroppen. Pluss, pluss.»

Jonny slapp armen ned i tønna og slengte fra seg røret. Det landet på golvet med en skramlende lyd. Han vraltet hjulbeint tilbake til stolen.

«Så da er spørsmålet: Kan vi stole på deg? Kan vi stole på en snikete jævel som går bak ryggen vår og prøver å få oss alle i hølet?»

Han nikket igjen. Kastet hodet opp og ned. Det var ingenting annet han kunne gjøre. De ville ikke at han skulle snakke. Eller rope. Sannsynligvis var det arbeidere i nærheten. Ærlige folk som ikke visste hva som foregikk.

«Nei, jeg tru’kke det.»

Han stønnet. Det kjentes som om det fremdeles satt glør i huden som etset seg inn i kjøtt og vev. Han prøvde å vri på kroppen og presse såret mot den kjølige ryggen på stolen, men greide det ikke.

Jonny snudde seg mot en laptop som sto på benken. Blikket var fylt av avsky. Han grep en hammer og ga laptopen noen harde slag. Metallfragmenter og tastaturbiter fløy gjennom lufta. Ledninger og knuste kretskort fulgte etter og ble liggende på golvet.

«Bilder og videoer. Fordømte jævel. Å bli falt i ryggen av en ape, det kunne vi ha tålt. Men av en landsmann? Fy faen.»

Den gamle kona kom tilbake med jernstanga. Den glødet igjen. Hun smilte og rakte den til Jonny. Han grep stanga. Holdt den foran seg som et sverd. Et nytt uttrykk hadde kommet til syne i det svette ansiktet. Ikke bare raseri. En sadistisk besluttsomhet.

«Dessverre så trur jeg ikke det nytter med deg. En gang tyster, alltid tyster. Det er det jeg kommer til å si til de andre.»

Jonny grep ham i håret. La stanga på nakken hans.

Denne gangen ble det glødende jernet presset så dypt inn i huden at han hylte bak gagballen. Han løftet knærne. Bøyde seg fram. Vrei overkroppen så brått og uforutsigbart fra den ene siden til den andre at Jonny måtte slippe taket i håret. Med et siste brøl som ingen andre enn han selv hørte, lente han seg så langt bakover at stolen tippet og veltet. Et svalende mørke kom ham i møte allerede før hodet traff golvet og fikk alt til å forsvinne.

Stemmer og latter. Klirring i glass og bestikk. Sirisser.

Han åpnet øynene. Fremdeles mørkt. Fremdeles kveld. Det satt noen utenfor huset. Men han kunne ikke se dem. Nye dufter. Ris. Stekt kylling.

En kakerlakk pilte over golvet.

Et øyeblikk trodde han at smertene var borte, at kroppen på magisk vis hadde greid å dulme dem mens han hadde vært bevisstløs. Men så kom de tilbake. Ikke like voldsomme som før. Likevel så intense at han begynte å skrike bak gagballen og vri seg i stolen. Ettersom han lå på golvet, kunne han i det minste gni huden mot den kalde betongen. Det lindret litt. Ikke mye, men nok til at han sluttet å rope og klarte å samle tankene om andre ting.

Han festet blikket på plasttønna.

En gang tyster, alltid tyster. Det er det jeg kommer til å si.

De ville drepe ham også. Kutte ham opp og legge ham i syra sammen med Celso. Eller dumpe ham i syra først. Levende.

Han blunket. Svette og blod svei i øynene. Men han kunne ikke bare ligge på golvet og vente. Han sparket ut med beina og begynte å åle seg mot den nærmeste veggen. Et høyt hvin lød idet armen på stolen skrapte mot betongen.

Han stoppet. Holdt pusten.

Hadde de hørt det?

Nei. Ingen kom inn.

Han ålte seg videre.

Da han var framme ved veggen, greide han å vri seg rundt og få knærne under seg. Så presset han seg opp ved å støtte seg til benken og veggen samtidig.

Han ble stående foroverbøyd og skjelve. Den tunge stolen føltes som en pukkel på ryggen. Spytt og blod dryppet fra munnen og ned på golvet.

Han svelget.

Så hvilke valg hadde han? Kunne han greie å komme seg vekk? Selv om det var seint på kvelden, måtte det være noen arbeidere på plantasjen. Noen som kunne hjelpe ham.

Han gjorde noen forsøk på å få av seg stolen. Presset den mot veggen og kanten av benken. Men tauet og gaffateipen rundt overkroppen og stolryggen holdt den på plass. Og hvis han begynte å slå med stolen, ville de høre det med en gang. Han prøvde også å få av reima til gagballen. Men det førte bare til at han skrubbet opp haka og kinnet.

Han kikket på plasttønna.

Syre. Mer tortur. Avkuttede lemmer.

Eller en befriende kule.

Det var valgene. Han stirret mot den åpne døra. Stemmene hadde blitt høyere. Jonny. Og noen innfødte. De drakk og spiste. Ventet på at han skulle våkne. Så de kunne fortsette torturen. Eller kappe ham opp. Få ham til å forsvinne. Slik at de ikke trengte å være redde for at han skulle «tyste» mer.

De.

Den uutholdelige tanken dukket opp igjen. Visste hun om dette? Hadde hun visst hva de hadde tenkt til å gjøre? Hadde hun … godkjent det? Det kunne ikke være mulig. Men hun hadde også advart ham. De hadde alle advart ham.

Bare én ting å gjøre.

Han samlet det han hadde av krefter, trakk pusten dypt og stormet gjennom døra og inn i laboratoriet. Stolen på ryggen tvang ham til å løpe krumbøyd. Det ene stolbeinet traff noen kolber og et par målesylindre. De falt ned på golvet og knuste. Han snublet i en ølkasse som sto ved veggen, men greide å gjenvinne balansen og holde seg på beina.

Så var han ute på plassen foran huset.

Jonny. To filippinske menn. Den ene med sombrero og mustasje. En ung kvinne med stråhatt. Og den gamle kona. Ølflasker. Tallerkener. En pistol som lå på en stol. Han registrerte det bare ut av øyekroken.

«Stopp!»

Han vaklet og rutsjet ned skråningen mot porten. Den ene sandalen løsnet og ble bare hengende fast i ankelreima. Likevel fortsatte han. Over grusen og steinene som lå på stien. Gjennom porten. Inn i mørket mellom banantrærne.

Men det var ingen der. Ingen arbeidere. Ingen som kunne hjelpe.

Og bak ham kom Jonny og de andre. Han hørte stegene. Sandaler som raslet i visne bananblader. Skrik og skudd. Han løp rett i greiner som rispet ham i ansiktet. Føttene sank ned i den løse jorda. Han snublet i en rot og holdt på å falle.

Om han bare kunne komme seg bort til veien. Stoppe en bil eller en jeepney. Få noen til å forstå det som foregikk. Han måtte varsle. Nei, han kunne ikke varsle. Det var det han ikke kunne. Det var ingenting han kunne gjøre.

Kulene kom nærmere. En av dem traff treet ved siden av ham. En annen boret seg ned i det visne løvet bare en meter unna. En tredje traff stolsetet og rikosjetterte inn i mørket. Igjen prøvde han å rope. Men gagballen kvalte alle lyder.

«STOPP!»

Ikke mer luft. Ikke mer krefter. Det svei i halsen. Knøt seg i brystet. Stolen gjorde det umulig å løpe skikkelig. Han sjanglet fra side til side. Stolbeina traff et nytt tre. Kroppen ble vridd rundt, og han greide ikke lenger å holde balansen. Et nytt, lydløst skrik unnslapp de blodige leppene.

De hadde ham. Det var over.

Før han stupte i bakken hørte han et skudd og kjente en smerte som var verre enn alt det den glødende jernstanga hadde påført ham.




Første del


1

Stingo kylte i seg den siste ølskvetten. Tørket skummet av leppene. Lyttet spent til magen. Nei da, ingen fare lenger. Bare litt uskyldig rumling. Kanskje peanøttene som han hadde knasket den siste halvtimen. Ikke mer antabus. Ingen flere nattlige spykuler på Heartbreak Hotel.

Han vrei seg rundt på barkrakken. Myste mot sola. Som gjorde det den pleide å gjøre midt på dagen på Mactan: Den kokte, stekte og svidde alt som prøvde å puste, krype og kravle omkring på den vulkanske øya. Han senket blikket langsomt. Forbi de nyvaskede vinduene i de øverste etasjene i nybygget på La Familia, der de mest eksklusive suitene lå. Og videre ned til den timeglassformede kroppen til kvinnen som lå i solsenga ved svømmebassenget. Ansiktet var halvt skjult bak en stråhatt som den siste halvtimen et par ganger hadde vippet frekt, for ikke å si forførerisk, i hans retning.

Han ristet på hodet. Forførerisk? Innbilning, selvsagt. Men man skulle aldri undervurdere innbilningens kraft. Den hadde i hvert fall fått ham til å dra på seg T-skjorta i et forsøk på å framstå som den mest siviliserte blant primatene som hang over disken på utebaren Dirty Duck.

«Ser’u har fått litt bedre farge i kinna,» sa innehaveren, Sigurd Evensen.

«Fra grått kadaver til rødsprengt kalkun, mener du?»

«Hæ, hæ.»

Sigurd Evensen, alias Ullersmo, hadde nylig flyttet til Mactan fra Angeles City, der et varp hadde gitt ham nok «ståler i tanken» til å kjøpe La Familia av den forrige eieren, bergenseren Bjørn «Briggen» Haugland. Briggen hadde drevet resortet i tretti år og gjort det til et fast samlingssted på øya for det «skandinaviske søppelet», som den tidligere Aftenposten-korrespondenten Finn Aslaksen, uten spor av ironi, pleide å kalle klientellet som hver dag trakk til Dirty Duck. Stingo kikket på de gråhårete nordmennene som skviste rumpa over barkrakkene ved siden av ham. Som gamle, utslitte fjordinger til et vanntrau. Som …

Ullersmo kom ham til unnsetning med en ny, iskald øl.

«Takk.»

Fra høyttalerne under taket sang Bob Marley om en bøffelsoldat, hva nå det var for noe.

Buffalo Soldier, dreadlock Rasta

There was a Buffalo Soldier

Han nikket mot Stråhatten. «Når begynte filippinske damer å sole seg?»

«Når Joe har betalt dem og kasta dem ut av rommet, og dem håper å få en ny fisk på kroken før middag. Hæ, hæ.»

Sannsynligvis hadde Ullersmo rett, tenkte han. Den grovbygde og rappkjefta eksraneren fra Lillestrøm hadde irriterende ofte rett. Men sju år bak murene i daglig selskap med Norges verste berme ga en mann rikelig tid til å finslipe instinktene. Det var ikke mye i skyggene som gikk Ullersmo forbi, for å si det sånn. Rotter visste som regel hva andre rotter pønsket på. Og var man selveste Sjefsrotta, visste man alt.

Han snudde seg. Noe foregikk på den andre siden av baren. Gullhesten var i gang.

«To–tre pils på mårran, et lite glass vodka ætter middag og nån drinka før eg legg meg. Og så påstår du at eg e, ka fan, ein jævla fyllik?»

Gullhesten spyttet ut det siste ordet som om det skulle ha vært en larve som hadde ligget på bunnen av whiskyglasset.

«Slapp av,» sa Sussen og la hånda på den sitrende ryggen til Gullhesten. Den pensjonerte snekkeren Per «Sussen» Søyland fra Manglerud hadde inntatt plassen som dagens gullhestmoderator. Et par whiskydråper hang fra den hvite barten. «Husk, du er gift nå. Familie og greier. Forpliktelser, veit du. Kan’ke sitta og drekke hele tida.»

De røde øynene til Gullhesten smalnet. Den nordnorske sjarkskipperen prustet lik en hvalross som prøvde å finne ut om en annen strandslusk prøvde å legge beslag på dama hans. Det hadde vært noe grums mellom ham og Sussen de siste dagene. Ikke bare den vanlige mobbingen. Noe som lå utenpå begge to. Gullhesten ristet av seg hånda.

«Fan, ikkje førtæll meg ka eg kain og ka eg ikkje kain.»

«Nei da, nei da,» sa Sussen.

Gullhesten la armen rundt Elvira, den splitter nye kona, den knøttlille kona, som et øyeblikk forsvant i haugene med fett og spekk.

Stingo tente en sigarett og blåste røyken opp mot stråtaket der en «fuck you»-gekko lå og slappet av. Bare «to–tre pils og nån drinka», ja. Men i rettferdighetens navn skulle det sies at Gullhesten langt fra var den eneste norske drankeren på Mactan som ikke drakk. Det var rikelig med innbilningskraft blant de andre fjordingene også.

Ullersmo flirte. «Gullhesten er litt ilter i dag. Kanskje han ikke fikk seg no’ på morrakvisten.»

«Han har i hvert fall fått seg nok å drikke.»

Stingo merket seg at Finnen, kompisen til Gullhesten, hang med hodet over bardisken. Han hadde sett enda fjernere og fullere ut enn vanlig i dag. Nesten ikke sagt et ord. Akkurat det var like naturstridig som at en hane holdt nebbet lukket ved soloppgang. Finnen måtte ha begynt tidligere enn vanlig.

Gekkoen åpnet gapet. Paringsropet hørtes over hele resortet: Fuck you. Fuck you. Stingo kikket opp på det spraglete dyret som klorte seg fast til bjelken under taket. Det var visst de amerikanske soldatene som hadde gitt gekkoen navnet under Vietnamkrigen. Kanskje øgla hadde prøvd å fortelle dem noe.

Det klirret i isbiter.

Han snurret kjapt rundt på barkrakken. Ingen tvil denne gangen. Stråhatten hadde blikket rettet mot ham. Mata Hari, tenkte han. Assosiasjonen kom med en gang. Muligens var det et bilde han nylig hadde sett på nettet. Eller en svart-hvitt-film fra søttititallet, den gangen NRK ikke ga de stakkars seerne noe annet valg enn å glo på sånt om kveldene. Bare perlekjedene og tiaraen manglet. Den samme V-formede hårfrisyren i panna. Hadde ikke den gått av moten for over hundre år siden? Den samme gåtefulle Mona Lisa-munnen. De samme stirrende spionøynene. Den reinkarnerte Mata Hari i tropisk uniform.

Hun satte det tomme glasset på bordet ved siden av en boks med mangojuice og en Louis Vuitton-veske.

Han prøvde et smil, uten at responsen ble spesielt overveldende. Det virket snarere som om draget rundt munnen ble mer sint enn gåtefullt. Han slo aska av sigaretten mot kanten av bardisken. Nei vel, kanskje Mata Hari ikke var på fisketur likevel. Eller kunne det virkelig være mulig at hun foretrakk en kjekk og sprellende ørret i stedet for en gammel steinbit? Spionblikket flyttet seg dypere inn i baren. Av en eller annen grunn så det ut som om det var Gullhesten hun var mest opptatt av nå. Var det den finstemte senjadialekten hun hadde latt seg sjarmere av?

Han røykte.

Men hun skulle ikke ligge der. Det var også naturstridig. Filippinske kvinnfolk skydde sol som katter skydde regn. Ingen parasoll var stor nok, ingen skygger mørke nok. Solkremer var ikke å oppdrive i butikkene, knapt nok på apotekene, ettersom bare idioter, og utlendinger, som i de innfødtes øyne gikk ut på det samme, beveget seg frivillig ut i sola. Og selv om Ullersmo skulle ha rett, og det var flere fisk på kroken hun ville ha, var ikke en solseng en spesielt gunstig plass å slenge ut snøret. I hvert fall ikke når det var enklere å sette seg på en barkrakk og bruke kleppen.

Da Stingo løftet blikket, så han en merkelig framtoning med svart T-skjorte og grønn topplue på hodet stå på balkongen utenfor en av luksussuitene. Skikkelsen gliste og skålte ned mot ham, som om de skulle være gamle kjente.

Smekk.

«Hva i helvete gjør du!» sa en kvinnestemme skarpt.

Han vrei på rumpa igjen. Sussen hadde gjort det Sussen var mest beryktet for: Han hadde prøvd å susse seg innpå Anna-Rose, den nye bartenderen som Ullersmo hadde ansatt. Og det gikk bare et sekund før Ullersmo gjorde det han var mest beryktet for: Med bestemte steg skar han gjennom baren og la den kraftige, tatoverte fengselsarmen rundt nakken på Sussen. I neste øyeblikk røsket han den magre gamlingen over bardisken, grep en fruktkniv og kjørte den opp i halsen hans så spissen bare var et par millimeter fra å rive opp pulsåren og fylle det tomme whiskyglasset med blod.

«Du holder di rynkete slintrefingra dine unna henne ellers kommer du aldri hit mer!» knurret Ullersmo. «Capisce?»

Sussen prøvde desperat å nikke, selv om det fikk kniven til å bevege seg enda dypere inn i halsen.

«Ja, for faen,» stønnet han.

«Okay.»

Ullersmo slapp ham så brått at Sussen mistet balansen og falt av krakken. Han kravlet seg opp og stønnet. Barten hadde fått en rosa farge. Han tørket seg om munnen.

«Jævla kødd!» freste han. «Siste gang du ser meg her!»

«Flott.»

Sussen øste noen flere forbannelser over Ullersmo. Et øyeblikk virket det som om den gamle snekkeren hadde tenkt å gå løs på ham. Men så kikket han på Anna-Rose og ombestemte seg. Minen hennes var ikke sint lenger, den var nesten unnskyldende. Sussen snøftet og ga barten et nytt strøk med håndbaken. Uten å si noe mer snudde han seg og sjanglet mot parkeringsplassen. Som ved et mirakel greide han å unngå å snuble i en badering og gå på hodet i bassenget.

Stingo sukket. En typisk dag i paradiset. Sigaretten hadde sloknet. Han fisket opp lighteren.

Mata Hari hadde fremdeles blikket rettet mot baren.

Topplua på balkongen løftet glasset igjen.

Stingo rynket panna. Hva sto skrullingen der og skålte for?

Anna-Rose skar opp et par kalamansier og tørket et tequilaglass som hun nettopp hadde vasket. Hun fylte det med Cuervo Gold, la kalamansiene på et tefat, grep en saltbøsse og satte alt sammen på disken foran Gullhesten. Så rettet hun på uniformsskjørtet og begynte å prate med Elvira, som etter mye strev og møye hadde greid å løsrive seg fra de trøstsøkende luffene til Gullhesten.

Stingo fikk fyr på sigaretten. Han så på Ullersmo, som hadde kommet tilbake.

«Det der er drapsforsøk, du vet det, ikke sant?»

«Hæ, hæ. Har’u tenkt å arrestere meg?»

«Finner du på noe sånt mot en filipino, lever du ikke lenge.»

«Veit det. Derfor gjør jeg ikke det. Greier meg fint uten businessen til Sussen. Dessuten kommer han garantert krypende tilbake i morra.»

«Kanskje han tar med seg et skrujern neste gang.»

Ullersmo trakk på skuldrene. «Det må’n gjerne gjøre. Blir i tilfelle ikke første gang jeg kjører et sånt redskap inn i øyet på noen.»

Nei, det blir vel ikke det, tenkte Stingo og tok en slurk av flaska. Hva det nyeste «varpet» til Ullersmo hadde bestått i, var det mange i det norske miljøet på Mactan som undret på. Ettersom det hadde fått ham til å flykte fra Angeles City før han hadde rukket å selge huset og bilverkstedet, var det tvilsomt at det hadde foregått på den streite og kjedelige siden av loven.

Ullersmo poppet opp en cola. «Det går bedre med deg nå?»

Han smilte. «Var det ikke Keith Richards som på søttitallet fikk beskjed av legen om at han bare hadde noen måneder igjen? Vel, legen er for lengst død, og Keith fester som aldri før.»

«Ja, hva faen skal man med leger hvis man vil nyte livet?»

«Si det.»

Igjen var det noe som skjedde på den andre siden av baren. Gullhesten hadde sittet taus og molefonken en stund. Nå begynte det å rykke i overkroppen. Han ble rødere og rødere i ansiktet. En farge som ikke bare kunne skyldes spriten han hadde tyllet i seg de siste timene. Han løftet den ene luffen og holdt seg for brystet. Fingrene sprikte. De presset mot den svette T-skjorta, hardere og hardere. Munnen åpnet seg, men ikke en lyd kom forbi leppene. Øynene rullet. Han begynte å lene seg bakover. Den ene hånda gikk ut og veltet saltbøssa og skåla med kalamansiene.

Elvira skrek. Hun grep ektemannen i skulderen og prøvde å stoppe bevegelsen, men det var lite som kunne stoppe en hvalross når tyngdekraften hadde tatt over. Hundre og femti kilo fett, muskler og bein gikk i betongen med seismologisk effekt. Barkrakken veltet, glassene og flaskene i hyllene klirret. Stingo kjente at bardisken dirret. Alle spratt opp. Til og med Finnen våknet til liv og snudde seg.

«Darling!»

Elvira kastet seg over Gullhesten, satte kneet i magen hans og klapset ham på kinnene. Da hun ikke fikk noen reaksjon, klapset hun ham hardere og ropte enda høyere.

«Darling! DARLING!»

Stingo så seg rundt. Som vanlig i slike situasjoner trivdes alle best på tribunen. Ullersmo ble bare stående og glo dumt og uinteressert på det hjelpeløse opplivingsforsøket. Mata Hari hadde vendt ansiktet mot fyren på balkongen mens hun justerte stroppen på bikinien. Han nikket til henne og tok en slurk av drinken.

Faen.

Stingo stumpet sigaretten, gled av barkrakken og banet seg vei gjennom den rådløse apeflokken. Han stoppet bak Elvira, som fremdeles prøvde å slå, sparke og rope liv i den kolossale skikkelsen. Han grep henne i armen og dro henne vekk.

«La meg prøve.»

Han bøyde seg over Gullhesten og kjente på halsen. Ingen puls. Hjerteinfarkt. Måtte være det. Raskt la han hendene over hverandre på det massive brystet og gjorde armene så stive og strake som mulig. Så begynte han med hjertekompresjoner. En, to, tre …

Etter tretti trykk lente han seg fram, klemte rundt neseborene til Gullhesten og blåste luft inn i den halvåpne munnen. Spytt og fråde lå som skitten snø på de stive leppene. Han merket at brystkassa løftet seg noen millimeter. Luftveiene var i det minste åpne. En stor bandasje på den venstre hofta til Gullhesten hadde løsnet.

Elvira reiste seg. Hun holdt hendene for ansiktet mens hun bablet og skrek hysterisk.

Stingo kastet et blikk over skulderen. Alle sto fremdeles bare der og kopte. Finnen også. Stiv som en stubbe. Med øyne store som whiskyglass. Mata Hari hadde funnet fram iPhonen. Spionfingrene løp over tastaturet.

«Men så ring etter hjelp, for helvete!» ropte han. «Få tak i en ambulanse!»

Ullersmo sa noe til Anna-Rose, som begynte å fomle med mobiltelefonen. Stingo tok fatt på en ny runde med hjertekompresjoner. Det kjentes som å trykke på en betongsokkel. Han begynte allerede å bli sliten. Og Gullhesten var like livløs. Ingenting tydet på at hjertet hadde planer om å gjøre et comeback. Ikke kom det en lyd fra munnen heller. Han kunne ikke holde på med dette i mer enn fem minutter før han selv ville trenge gjenoppliving.

Ullersmo kom rundt baren.

«Ambulansen er på vei.»

Stingo nikket. Han prøvde en ny innblåsing. Denne gangen kunne han ikke se at brystet til Gullhesten beveget seg i det hele tatt. Han kjente en bitter smak på leppene. Fordømt. Igjen satte han i gang med kompresjonene. En, to, tre, fire, fem … Av en eller annen grunn hadde alle lyder kommet nærmere. Fuglene som kvitret i trærne og buskene. Hylene til noen unger som lekte i bassenget. Et fly som passerte over øya. Dirty Ducks klientell som forsiktig og knirkende instinktivt kløv opp på barkrakkene igjen.

Da ambulansen stoppet på parkeringsplassen tjuefem minutter seinere, hadde noen allerede lagt et laken over Gullhesten.

Tjuefem minutter, tenkte Stingo. Fra Mactan Doctors’ Hospital, som lå hele fire kilometer unna. Men selv om de hadde kommet i helikopter, var det tvilsomt at de kunne ha gjort noe for å redde den nordnorske beachmasteren. De prøvde ikke engang med defibrillatoren, men kanskje batteriene var utladet. Med assistanse fra noen arbeidere på resortet greide de å lempe liket på en båre, som de trillet nonchalant som en handlevogn rundt bassenget og bort til inngangen der sykebilen sto og ventet.

Elvira gikk gråtende ved siden av mens hun skravlet som besatt i mobiltelefonen.

Finnen hadde dratt.

Ullersmo hadde trukket inn på kontoret.

Anna-Rose satt i kroken og lekte med iPhonen.

Stingo grep en serviett og tørket seg om munnen. Men samme hvor hardt han gnei, så greide han ikke å få vekk den bitre smaken på leppene. Han skar en grimase og spyttet. Var det syre Gullhesten hadde drukket?

Han kikket på klokka. Halv to. På tide med en retrett. Han dro opp lommeboka. Plukket ut noen hundrelapper. La dem på disken.

Da han reiste seg for å gå, beit han seg merke i to ting: Den merkelige skikkelsen med topplua på balkongen hadde forsvunnet, og Mata Hari satte seg bak rattet i en mørk SUV på parkeringsplassen og kjørte vekk med spinnende dekk.

Bastian hadde reagert på noe, men det var ikke godt å si hva. Bastian knurret sjelden og bjeffet enda sjeldnere. Antakeligvis kunne jorda gå under uten at Bastian ville se noen spesiell grunn til å reagere på det. Men nå hadde den lusebefengte kjøteren begynt å tasse fram og tilbake på soverommet. Det hadde fått Sanders, den stumme apekatten som holdt til i buret over klesskapet, til å hoppe opp og ned og klø seg i rumpa. Da papegøyen Ari begynte å skvaldre og slå med vingene så sand og frø drysset, skjønte Stingo at noe var i gjære.

Men hvorfor hadde ikke Edith tatt seg av dette «noe»?

Stingo slengte vekk overlakenet, svingte beina ned på golvet og satte seg på sengekanten. Den tomme vodkaflaska fikk seg en dytt og rullet under nattbordet. Han gnei seg i ansiktet. Morgensola skinte inn gjennom sjalusivinduet og avslørte laget med støv på den gamle Thorens-spilleren og Elvis-platene som sto oppstilt ved veggen. Han måtte se og få gjort noe med dem. Kjøpe noen hyller, kanskje. Edith hadde fått streng beskjed om ikke å røre platene. Hvem kunne vite hva hun ville finne på? Kanskje ville hun få den lyse ideen å gi dem en omgang med såpe og vann slik at coverne og etikettene mistet den siste snev av patina. Eller – tanken var så gruoppvekkende at han knapt greide å tenke den helt ut – komme i skade for å brekke eller lage riper i en av dem.

Nå hørte han det: Banking på døra.

Edith måtte være hos søsteren over gata.

Splitter naken reiste han seg og labbet gjennom det lille huset mot utgangsdøra. Dassen duftet nyvasket og rein, verken spystank eller pisselukt. Og støvet og skitten på golvet i stua var sopt godt inn i krokene. Ikke en kakerlakk eller rotte å se på kjøkkenet heller. Ikke verst, tenkte han. Det var tydelig at Edith prøvde å legge grunnlaget for et lite lønnspålegg.

Han dro opp døra.

Der sto Finnen.

Like skjev og foroverlutet som alltid. Og like full og stinkende av sprit som han pleide å være. I hånda holdt han en plastpose som ikke greide å skjule innholdet. Mikkel Skum, alias Finnen, tok aldri sjansen på at det var tomt for drikkevarer dit han kom.

«Kor de fyk av?»

Stingo bøyde seg og plukket opp det værbitte «Heartbreak Hotel»-skiltet som Finnen hadde greid å rive ned. Han hengte det på plass på den rustne spikeren.

«Alt føyk utmerket helt til du begynte å dundre på døra.»

Finnen flirte. «Eg ber så meget om unnskyldning førr skadan eg har forvoldt på din herskapelige residens.»

«Be kan du gjøre i kjerka, jævla vandal.»

«Ka, ska du på nudistleir?»

Han gjorde ikke noe forsøk på å dekke seg til. Litt sol og frisk luft mellom beina hadde aldri skadet noen. Bastian kom ut og hilste på Finnen ved å lette på det ene bakbeinet og pisse på ham. Deretter tasset han inn i hagen og la seg i skyggen under pepperrottreet, eller mirakeltreet som det ble kalt fordi bladene kunne kurere alt fra snue til gonoré. Bastian var en tro kopi av faren, Rabies, som dessverre hadde avgått ved døden da han en skjebnesvanger kveld forvillet seg ut i gata og fikk hodet most under hjulene på en jeepney. Antakeligvis hadde Rabies rådet sønnen til aldri å forlate pepperrottreet med mindre det var absolutt nødvendig.

«Din kveitskolt,» fortsatte Finnen, «ka du står dær å kope ætter, ska du ikkje be meg inn eller? Frøkt ikkje, eg ska ikkje drekke opp sprit’n din. Eg har medbrakt og dessut’n e de nåkka eg må drøfte me deg.»

«Jeg har ikke lyst til å drøfte noe med deg. Ikke har jeg lyst på spriten din heller.»

Finnen skjønte at mer overtalelse måtte til. Man kunne ikke bare komme med en brennevinsflaske i en bærepose og forvente rød løper på Heartbreak Hotel. Han trakk pusten dypt.

«De gjell hain Svein.»

Stingo rynket panna. «Hvem?»

«Gullhæst’n.»

Ti minutter seinere freste, boblet, oste og putret det på Heartbreak Hotels eksklusive kjøkken. Edith hadde kommet flygende over gata straks hun hadde skjønt at husets herre hadde fått storfint besøk «fra utlandet». Nå var hun i full gang med å diske opp husets spesialitet: Ristet brød, speilegg, ris, flesk, kaffe og vodka. Med håp om lønnspålegg og flere fridager tindrende i de svarte øynene svinset hun fram og tilbake mellom kjøkkenbenken og det skjeve spisebordet, der sir Stingo og sir Skum satt og mesket seg med de kulinariske herlighetene, mens de diskuterte de tragiske og, etter Finnens merkverdige oppfatning, mistenkelige tildragelsene på La Familia dagen før.

Stingo ristet på hodet. «Men det var jo et hjerteinfarkt. Du var der, du så det selv. Hvis jeg hadde vært regissør og skulle spilt inn en scene der en fyr fikk hjerteinfarkt, ville jeg ha gjort det akkurat sånn.»

Finnen så rolig på ham. «Men no e du ikkje regissør, og ikkje e du læge heller.»

«Så hva er det du mistenker?»

«Eg mistænke at det va ho Elvira, kjærringa hainnes, som kværka hain.»

Stingo lot det synke inn. Så sukket han. «Dette må du forklare nærmere.»

Det viste seg at Gullhesten hadde hatt både et fornavn og et etternavn, Svein Skipenes, og at Finnen ikke bare hadde vært en venn, og svirebror, men at de hadde «hængt i hop» siden de var «guttonga». Mens ristede brødskiver ble fortært og kaffe slukt, mens Ari skvatret og speileggplommer rant over ubarberte haker, fikk Stingo vite at Finnen og Gullhesten hadde vokst opp sammen «i nån faillefærdige rønne i fjærsteinan rætt før brua over tel Finnsnes» mens fedrene hadde vært på selfangst i Ishavet. Da Gullhesten var åtte, hadde mora dødd av et hjerteinfarkt, og da Gullhesten var femten, hadde skuta til faren gått ned med mann og sel i en storm det fremdeles ble snakket om blant fangstfolkene på gamlehjemmet på Finnsnes. Dermed hadde Gullhesten vært nødt til å slutte på skolen for å ta seg av en søskenflokk på sju.

«Titimers arbeidsdaga på feskebruket,» fortsatte Finnen mens han knasket seg gjennom en fleskeslintre som var så brent i kantene at aska drysset fra munnvikene. «Sløydde, flækka og spærra fesken, og hengte hain på jell’n. Gutslampen stinka fesk året rundt. Jobba seg næsten i hel. Fekk kjøpt seg ein sjark i tyveårsalder’n. Tjænte bra ei stund. Bygde hus. Gjefta seg, blei flådd, gjefta seg på nytt, og blei flådd einda ein gang. He, he. Så klarte han eindelig å få seg ein sjark som han gjorde gode penga på. Sællte deinn da han va femogfemti. Hadde vel pinadø et par melliona på bok da han kom hit.»

«Og hvor er disse millionene nå?»

Finnen ga opp slintren. Skrudde av korken på Tanduay-flaska.

«Akkorat. Nættopp.»

«Nettopp hva?»

Finnen drakk rett fra flaska. Minst fem centimeter forsvant før han var ferdig.

«Dæm e borte.»

«Hva skjedde med dem?»

«Hain bygde seg hus og kjøpte seg en bananplantasje på Bohol. Du veit, førr å sikre aillerdommen.»

Stingo ga ham et vantro blikk. Bohol var en stor øy som lå et par timer unna med båt.

«Bananplantasje?»

«Ja. Famelien tel kjærringa eidde ei lita tomt dær. Dæm fekk hain tel å kjøpe heile området. Ti hektar.»

«Hva visste Gullhesten om bananer?»

«Ikkje ein skjit.»

Stingo hadde en skvett vodka i kaffen og tok en stor slurk. «Russisk kaffe» het det visst. Det måtte være det eneste bra som noensinne hadde kommet fra det kommunistiske paradiset. Han hadde litt mer sukker i koppen. Rørte rundt. Tok en slurk til. Bananplantasje? Akk og ve. Den gamle skillingsvisa. Joe som ble lurt på snørra. Joe som investerte i ditt og datt for å «sikre seg» og bare endte opp med å sikre sin egen ruin.

«Ikke ein skjit, nei.»

Finnen åpnet en pakke Rød Mix og begynte å plundre med en rullings. «Sånn e de.»

Stingo følte at han trengte litt mer bakgrunnsinfo for å komme videre i samtalen.

«Du kjente ham altså fra før. Hvor fikk han navnet sitt fra? ‘Gullhesten’?»

Finnen flirte. «De va bærre nåkka hain Tuillersmo og dæm fainn på ætter at eg førrtælte dæm om dei norske kjærringan hains. Dæm flådde hain jo. Og hain ble fort gullhæst’n tel ho Elvira også.»

Stingo nikket. «Skjønner. Reine Rex Rodney. En skikkelig gullhest.»

«Akkorat.»

Han lente seg tilbake i stolen og betraktet pratmakeren som satt på den andre siden av bordet. Finnen var uføretrygdet. Ryggskaden hadde han pådratt seg da bestefaren skulle ha hjelp til å dra fembøringen opp i naustet en vakker sommerkveld i Gisundet for femti år siden. Ettersom bestefaren hadde skaffet seg en vinsj, trengte han bare litt assistanse for å holde den digre robåten på rett kjøl. Men vinsjen røk, fembøringen rutsjet nedover på de sleipe og morkne stokkene, og Finnen havnet under kjølen med alt han hadde av «rygg og ræv». Etter et dusin operasjoner, der kirurgene visstnok de første gangene hadde sagd og skrudd i feil ryggvirvler og etter hvert aldri greid å rydde opp i tabbene, måtte de til slutt legge verktøyene tilbake i skuffen og konstatere at gutten aldri mer ville gå normalt. Hodet måtte også ha fått seg en smell, for plutselig hadde Mikkel glemt både multiplikasjonstabellen og hvordan han skulle stave navnet sitt. Ettersom tilstanden hans ikke bedret seg nevneverdig med årene, var et liv på trygd sikret, og Finnen kunne aldri få takket bestefaren nok. Ja, han hadde vært så glad og takknemlig at han hadde fått tatovert ansiktet til gamlingen på den ene overarmen.

Dessverre for Finnen hadde NAV begynt å stramme inn på bevegelsesfriheten til klientene. En eller annen politiker måtte ha vært bekymret for at det kunne svekke arbeidsmoralen til folk, eller «tilliten til systemet», som det het, at noen skarve hundre tusen nordmenn lå under palmer på hvite strender i varmere strøk året rundt, mens resten av befolkningen betalte for massasjen og paraplydrinkene deres. Resultatet var at Finnen måtte bo minst seks måneder av året i Norge, ellers røyk trygda og innsatsen til bestefaren ville ha vært forgjeves. Om sommeren bodde han visstnok på en forblåst campingplass på Finnsnes. Om vinteren dro han omkring «på legd» på Filippinene. Med flaska i den ene hånda og tiggerstaven i den andre.

«Men, for pokker, du må da vel bygge mistankene på noe mer enn dette,» sa han oppgitt. «Mange utlendinger kjøper hus og starter businesser her i navnet til kona. Ja, nesten alle gjør det. Det gir henne ikke automatisk et motiv for å ta livet av Joen sin.»

Edith hadde skrudd på en radio i kroken og svingte de brede hoftene i takt med en eller annen lokal, uforståelig popsang. Ari inne på soverommet skvatret noe han syntes var Føkk den jævla musikken, føkk den jævla musikken, men han kunne ta feil. Supertramper, hanen til naboen, gol for å vise at den fremdeles var sjef. Røyken til Finnen hadde fått en stygg pukkelrygg, men omsider var han klar.

«Hain Svein va reidd.»

«Hvorfor det?»

«Famelien tel ho Elvira hadde begynt å advare hain.»

«Om hva?»

«Om ikkje å stikke næs’n sin oppi ka dæm dreiv me.»

«Og hva driver de med?»

«Har du skjit i øran? Eg sa nættopp de. Banan.»

«Hva har bananer med dødsfallet å gjøre?»

Finnen fikk et usikkert uttrykk i øynene. Han kremtet.

«Hain hadde begynt å føle seg dårlig. Spesielt ætter at hain hadde fådd i seg nåkka lokalt oppkok som kjærringa hadde bjora i hop.»

Stingo lente seg fram. «Hva er det du prøver å fortelle meg? Trodde han at familien forgiftet ham?»

«Hain ville jo heilst ikkje tru det. Eg advarte hain mot den sjettne skjøga, men hain va så forelska at hain ville ikkje høre på meg. Men …»

«Men hva?»

«De e ihværtfall smartar einn å gje hain ei kula meillom auan.»

«Høres mer ut som om han var paranoid.»

«Det sa eg åsså. Men …»

Finnen tok en ny spenningspause. Han burde selv vært regissør, tenkte Stingo. Denne gangen nektet han å si «Men hva». Og så gjorde han det likevel.

«Men hva?»

«Pedro. Gammelkjæresten tel ho Elvira. Faren tel dattera, ho Jasmine. Hain hadde begynt å kontakte ho. Hain Svein kom over nån meldinge fra Pedro på telefon hennes for nån vekke sia.»

«Hva sto det i dem?»

«Det vesste han ikkje. Dæm va skrevven på cebuano.»

«Kunne han ikke bare fått dem oversatt?»

«Det rakk hain ikkje. Ho Elvira kom inn i rommet og røska fra hain telefon før hain fikk sendt dæm nån plass eller skrevven dæm ned.»

«Så nå er det fritt fram for dem begge?»

Finnen pattet på rullingsen. «Ja, ikkje sainnt?»

Han klødde seg i skrittet. Kanskje han skulle ha tatt den dusjen likevel. Eller ruslet ut i Camella Homes og spradet naken rundt kvartalet for å få luftet alt skikkelig. Motvillig måtte han medgi at det Finnen bablet om ikke nødvendigvis trengte å være paranoid vrøvl. Ja, hadde det ikke vært noe rart med det som hadde skjedd på La Familia i går?

Han grep koppen og prøvde å se det for seg. Så slo det ham. Dama i solsenga, Mata Hari, og luemannen på balkongen. Rett etter at Gullhesten falt av barkrakken. Hvorfor hadde de sett på hverandre og ikke på det som hadde foregått i baren? Mata Hari hadde til og med ligget og tekstet mens han prøvde å få liv i Gullhesten. Og selv om noen av skjøgene på øya dro i land så mye fisk at de hadde råd til både iPhoner og designervesker, var det ikke mange som hadde råd til egne SUV-er.

Han drakk opp den siste skvetten i koppen. Til tross for den varme kaffen og vodkaen kjente han et ubehagelig grøss nedover ryggen. Var det et drap han hadde vært vitne til på La Familia i går? Ullersmo hadde også virket totalt uinteressert selv om en av stamkundene hadde gått i dørken.

«Mener du at noen hadde noe i drinken? Foran øynene på oss alle? Det nekter jeg å tro.»

Mikkel Skum så seg rundt på veggene, som var pyntet med tull og vas. Noen utskårede trearbeider med bibelske motiver som hadde hengt der siden han flyttet inn. Et par innrammede bilder av ham selv i politiuniform, så Edith kunne innbille familie og naboer at hun jobbet for en vaskeekte politimann og ikke en alminnelig slask. Noen visne potteplanter her og der. Og en høy skjellampe i kroken som ikke hadde lyst på år og dag. Han hadde prøvd å skifte pærene, men det måtte være noe med strømforsyningen som ikke funket.

«Hva er det du glaner etter?»

«Lægediplome dett, kor i fan e de?»

Stingo mistet gaffelen så den traff tallerkenen og spratt videre ned på golvet. Etter lokal folketro skulle visst det bety at man fikk gjester. Han ville ikke ha flere gjester. Gjester betydde nesten alltid trøbbel. Han lot gaffelen ligge.

«Så hva vil du at jeg skal gjøre med dette? Som du sier, så er jeg ikke lege.»

«Eg veit du ikkje har løst, og hain tykje om eg vil spørre, men eg lurte på om du kain bli me meg på sjukehuse og høre me en ordntli’ læge ka Gullhesten daua av.»

«Kan du ikke bare dra dit selv? Hvorfor må du absolutt ha meg til å holde deg i hånda?»

Finnen skakket på hodet.

«Ka du sitt der og fantasere om? Trur du at nån læga vil svare meg før dæm har fått i meg halve apoteket eller lagt meg i reima?»

Han betraktet den rødmussede senjaværingen. Nei, han trodde ikke det. Spritstanken ville sannsynligvis få sikkerhetsvaktene til å stoppe ham i døra før han i det hele tatt fikk sjansen til å snakke med en lege. Men han hadde ingen spesiell lyst til å starte dagen med et sykehusbesøk. Ja, når sant skulle sies, var han ikke klar til å starte dagen i det hele tatt.

«Bare derfor? Fordi du mistenker at Elvira eller familien hennes tok livet av ham?» Han trakk på skuldrene. «Dau er dau. Hva spiller det for slags rolle hva han daua av? Det er sånt politiet i tilfelle skal etterforske. Ingenting du trenger å bry nøtta di med.»

Finnen vrei seg på stolen. Slik motvillige arrestanter pleide å gjøre når de følte seg presset til å si noe de ikke hadde planlagt å si. Men ut kom det til slutt:

«Eg trur hain Svein hadde nokka. I lomma. Ein sånn datadings. Dær man kain lagre ting.»

«Og hva skulle være lagret på denne datadingsen?»

«Bevis.»

«Bevis for hva?»

Finnen tok en slurk til av flaska. Han satte den langsomt ned på bordet og beholdt grepet rundt den. «Førr kæm som drap hain og svindla hain førr fæmten melliona.» Knokene til Finnen hadde blitt hvite. «Så om du i all vænnskapeligheit kain gjøre meg deinna tjænest’n?»

Jo da, dein tjænest’n kunne han da i all vænnskapeligheit gjøre. Datadingsen hadde han etter hvert skjønt måtte være en minnepinne. Og på den skulle det altså ligge beviser for et drap og en svindel for fæmten melliona pesos. Finnen hadde prøvd å innbille ham at han ikke visste noe mer enn dette, og kanskje var det sant. Men selv om sjansen var minimal for at de skulle få utlevert de personlige eiendelene til Gullhesten, eller få bekreftet noen mistanker om at det virkelig hadde skjedd et mord på Dirty Duck, så var det dessverre ikke mulig for en politimann, enten han var vaskeekte eller ei, å snu ryggen til noe så dramatisk.

Så da fikk det bli et sykehusbesøk likevel.

Med Finnen bakpå Harleyen ga han full gass nedover Sunflower Street med kurs for Mactan Doctors’ Hospital. Lyden av den nyoverhalte 1584 kubikk Fat Boyen fikk selv Supertramper til å bøye nakken i respekt og sannsynligvis alle andre i gata til å korse seg og angre på den dagen de hadde flyttet inn.

«Fan, slakk no av,» kauket Finnen i øret hans.

Han vrei enda hardere på gassen.

«Beklager, denne sykkelen har bare to hastigheter,» ropte han tilbake. «Det vet du. Fort og jævla fort.»

Mactan Doctors’ Hospital lå midt på øya. Før hadde det vært et offentlig sykehus. Nå var det privat. Alt fungerte så mye bedre når man kunne hjelpe de rike og la de fattige dø.

Resepsjonen var så rein og skinnende at de sannsynligvis hadde vaskehjelper i sving døgnet rundt. Eller kanskje det var roboter som tok seg av den slags på private sykehus. Ikke en blodflekk på golvet, observerte Stingo. Ikke en skitten bandasje eller kakerlakk i krokene. Og så skrint med pasienter og pårørende at han kunne strene rett bort til skranken, presentere seg som Mr. Stein Inge Skipenes, broren til den nylig avdøde nordmannen Mr. Svein Skipenes. Det var stygt å lyve, men noen annen råd var det ikke. Ingen sykehus, spesielt ikke private, ga informasjon om dødsårsaker til andre enn nærmeste familie. De utleverte i hvert fall ikke personlige eiendeler til enhver fillefrans som kom rekende inn fra gata.

«Har du noen legitimasjon, Mr. Skipenes?»

Nei, dessverre hadde han ikke det. Han hadde hatt det så travelt at han hadde glemt passet på hotellet, «Waterfront Airport Hotel», la han til for sikkerhets skyld, og det hadde vært en lang og slitsom reise fra Norge. Motvind og snøstorm. Jetlag og magesjau. Var det mulig å få snakke med legen som hadde tatt imot ham?

Kvinnen i den stålblå uniformen bak skranken virket ikke overbevist. Kanskje var det de slitte sandalene og de møkkete dongeribuksene som fikk henne til å stusse. Eller kanskje skyldtes skepsisen hennes det likbleke ansiktet til Finnen og Tanduay-flaska som tosken ennå ikke hadde gitt slipp på. Hvis ikke bensindråpene over øya skulle være helt bortkastede, måtte han tydeligvis uppe gamet litt, legge inn et enda høyere ljugegir. Han så seg rundt som for å sjekke at ingen sto innenfor hørevidde. Så bøyde han seg over skranken og dempet stemmen.

«Jeg burde kanskje ikke si dette,» begynte han nølende mens han vrei seg utilpass. «Men enken, Mrs. Skipenes, svigerinnen min, ringte og ba meg komme. Du vet, familien har ikke så god råd, og, vel, det er jeg som skal betale regningene. Du vet, for ambulansen og, eh, oppholdet hans her. Før begravelsen.» Han kastet et diskré blikk på navneskiltet på det stålblå brystet. «Hvis du skjønner, Miss Santos?»

Det skjønte Miss Santos åpenbart bedre enn noe annet. Hun rettet ryggen så den ble nesten like rak som pennen hun hadde stående i brystlomma. Fingrene beveget seg lynraskt over et tastatur, en operasjon som førte til at hun raskt fikk svar fra noen som kunne opplyse henne, og den generøse og langveisfarende Mr. Skipenes, om at doktor Rizal, hjertespesialisten som hadde tatt imot broren hans, var opptatt med en pasient akkurat nå, men at han ville komme om et kvarters tid.

Skiltet på den hvite legefrakken til doktor Edwin Rizal var forsynt med så mange medisinske titler, punktumer, bindestreker og forkortelser at Stingo et øyeblikk trodde det var russisk han leste.

«Mine dypeste kondolanser, Mr. Skipenes.»

Hånda til doktor Rizal var laget av den fineste voks. Stemmen var lys og pipende som lyden av en seljefløyte.

«Takk.»

Edwin snudde seg smilende mot Finnen, som også rakte fram hånda og fikk litt voks på fingrene. Tanduay-flaska hadde han motvillig dumpet i søppelbøtta ved inngangen. Heldigvis virket det ikke som om dr. Rizal kjente stanken av morgensprit fra Finnens gap, som han klokelig hadde lukket. Hundepisslukta fra buksa var det vanskeligere å bli kvitt.

«Hva kan jeg hjelpe dere med?»

«Broren min,» begynte Stingo mens han prøvde å la være å tenke på hvordan en oppvekst sammen med Gullhesten i rønnene under Gisundbrua ville ha fortont seg. «Hva døde han av?»

Dr. Rizal ga ham et forbauset blikk. «Jeg trodde du var informert om det. Broren din døde av et hjerteinfarkt.» Han sukket. «For mye alkohol, antakeligvis. Varmen. For mye stress.»

«Stress?»

«Ja, noe må jo ha utløst infarktet. Det er ikke alltid så godt å si hva. For høyt blodtrykk, kanskje. En hjertefeil.» Han trakk på skuldrene, som om skjebnen til Gullhesten hadde vært beseglet siden den dagen han ble født. «Det kan ha vært mange ting.»

Stingo nikket. «Men det har dere tenkt å finne ut av, ikke sant?»

«Hva mener du?»

«Dere kommer vel til å foreta en obduksjon?»

Den blanke panna til dr. Rizal fikk noen rynker som han sannsynligvis ikke hadde hatt planer om å bruke så tidlig på dagen. «Obduksjon? Hvorfor skulle vi obdusere broren din?» Rynkene i vokspanna til Edwin ble enda dypere. «Har dere mistanke om noe …» Han prøvde i det lengste å utsette ordet. «… kriminelt?»

Stingo så på Finnen, men da det gjaldt som mest, var det selvfølgelig ingen hjelp å få fra den kanten. Finnen klødde seg bare på magen og kastet et lengselsfullt blikk mot søppelbøtta.

«Kan han ha blitt forgiftet?»

Sikker kunne ikke Stingo være, men han syntes plutselig han så en snev av noe russisk i øynene til dr. Rizal. Finnen merket det tydeligvis også. Han trakk seg et steg tilbake, en meter nærmere søppelbøtta. Stingo begynte å angre på hele den forskrudde ekspedisjonen. Hva faen hadde han latt seg lure med på?

«Hva får deg til å tro at broren din ble forgiftet, Mr. Skipenes?»

Stingo svettet. Hjulene i hjernen spant så raskt at de sannsynligvis ville løsne hvert øyeblikk. Ljugegirene hadde definitivt begynt å hakke. Kanskje det var på tide å gire ned og fortelle legen noe som i det minste var i nærheten av sannheten.

«Svigerinnen min sa at det hadde kommet spytt og fråde ut av munnen. Da han døde,» la han til.

Edwin slappet av i skuldrene. Det var som om hele den lille kroppen ble ti centimeter kortere og ti kilo lettere. Det profesjonelle legesmilet, kalibrert gjennom hundrevis av samtaler med engstelige og vanskelige pasienter, kom på plass igjen.

«Å, det er helt normalt,» forklarte han. «Når hjertet stopper, mister man kontrollen over musklene. Det er slett ikke uvanlig at spytt renner ut av munnvikene.»

«Men fråde?»

Dr. Rizal kikket på klokka. Dette tøyset hadde han ikke mer tid til. Stingo hadde mest lyst til å rekke fram hånda, takke for hjelpen og komme seg tilbake til Heartbreak Hotel og pannekakene som Edith hadde lovet å lage til lunsj. Likevel ville han ikke gi seg. Han stilte Edwin et spørsmål som sannsynligvis rystet hjertespesialisten dypt inne i sjelen:

«Jeg har reist langt, doktor Rizal. Jeg var veldig glad i broren min. Kan jeg få se ham?»

Likhuset på Mactan Doctors’ Hospital var så kaldt at Finnen kviknet til med en gang. Han la hodet bakover og dro inn den kjølige lufta som om han sto på campingplassen hjemme på Finnsnes. De grå skuffene der kadavrene lå, liknet overdimensjonerte postbokser. Edwin dro ut en av de nederste, og ut kom Svein Skipenes, alias Gullhesten, i all sin døde prakt.

De hadde dratt av ham buksa. Kanskje man ikke hadde lov til å være kledd når man lå i en skuff på et sykehus, tenkte Stingo. Bare et hvitt håndkle dekket kroppen. Det så ut som om han ventet på en massasje. Ja, når sant skulle sies, tok Gullhesten seg slett ikke så verst ut som lik. Det virket som om han hadde funnet en indre ro og gledet seg til å slippe kjerringgnål og primatbrøl på Dirty Duck.

«Hadde han noen personlige eiendeler på seg? Lommebok? Kredittkort? Eller noe annet?»

«Nei. Ingenting. Lommene var tomme.»

Stingo kastet et blikk på Finnen. Senjaværingen fortrakk ikke en mine.

«Ja vel. Hva har svigerinnen min, Mrs. Skipenes, bedt dere om?»

«Begravelsesbyrået vil hente ham i ettermiddag. Gjøre ham klar.»

«For hva?»

Dr. Rizal så overrasket på ham. «Likvaken, Mr. Skipenes. Åpen kiste. Før begravelsen.»

«Å, ja. Det stemmer. Hun nevnte det.»

Ljugegirene fungerte normalt igjen.

Edwin ventet. Stingo gravde i underbevisstheten for å finne ut hvorfor han hadde bedt om å få se den feite, kvapsete kroppen til Gullhesten enda en gang. Var det noe mer enn det han hadde sett foregå mellom Mata Hari og den glisende fyren på balkongen? Han stirret på det brede ansiktet, som hadde begynt å anta samme farge som skuffen. De hadde vasket trynet. Tørket vekk spyttet og … fråden. Det var det, ja. Den bitre smaken. Under den siste innblåsingen. Whisky hadde ingen bitter smak. Og det var whisky Gullhesten hadde drukket. Jim Beam. Minst fem glass. Eller på senjask, «nån drinka». Smakte ikke giftstoffer bittert? Noen gjorde i hvert fall det. Var ikke teoriene til Finnen så borte i natta likevel?

Edwin så på klokka igjen. «Er dere ferdige? Jeg beklager, men jeg har pasienter som venter.»

Selja var helt tydelig ikke så saftgrøn og sevjemjuk lenger. Fløyta hadde begynt å låte både falsk og vislende.

Til sin forundring så Stingo at Finnen nærmet seg metallskuffa. Han gikk som i en slags selvindusert Tanduay-transe. Nesten i full balanse til tross for alle bruddene, nerveskadene og feiloperasjonene i ryggen som vanligvis ga ham et ganglag som en nyfødt kalv på hålka. Uten legeerklæringen, som for sikkerhets skyld var skrevet på norsk, engelsk og fransk, var det ingen som ville slippe ham inn på et fly. Det var også en av grunnene til at han konstant drakk. «Når folk trur eg e full uansett, så kan eg like så godt være full.»

Uten å spørre om lov, noe som var ganske ulikt Finnen, for han var livredd for å begå selv det mest ubetydelige lovbrudd som kunne gjøre ham uønsket i det eneste u-landet på jorda der han kunne gå på legd gjennom kalde, norske vintermåneder, løftet han opp håndkledet og undersøkte hofta til Gullhesten.

Dr. Rizal så hva Finnen kikket på. Ja, han gikk til og med bort til skuffen og hjalp ham med å holde håndkledet.

Stingo strakte hals og så det de andre så.

Den venstre hofta til Gullhesten var dandert med et rundt, langt sår som ennå ikke hadde grodd. Stingo var for uoppdragen til ikke å si det de andre i rommet tenkte.

«Skuddsår.»

Edwin pirket rundt såret, trykte litt her og der, kjente på de stive sårkammene og strøk fingeren over dem, som om han prøvde å spå framtiden sin i Gullhestens hudfiller.

«Kanskje. Det er vanskelig å si.»

«Hvor gammelt?»

Dr. Rizal trakk på skuldrene og slapp ned håndkledet. «Noen uker. Kanskje mer.»

Kanskje ditt og kanskje datt, tenkte Stingo. Og kanskje du burde ta deg noen flere kurs, Edwin. I rettsmedisin, for eksempel. Jeg kan vise deg et skuddsår i armen min som ser nøyaktig ut som det kanskjeskuddsåret der. Jeg kan også fortelle deg hvor gammelt det er. Selv uten femten russiske bokstaver foran navnet mitt.

Men Finnen var ikke ferdig. Med en brå bevegelse røsket han vekk hele håndkledet. Kanskje trodde han at Gullhesten hadde stukket den forsvunne datadingsen mellom lårene. Et sår til kom til syne. Under armhulen. Brannsår. Huden var rynkete og ødelagt. Dype furer og høye kammer. Svarte flekker og blemmer som virket harde og permanente. Det så heller ikke spesielt gammelt ut. Men fremdeles var ikke Finnen fornøyd. Han løftet opp hodet til Gullhesten og kikket på nakken. Enda et brannsår. Over ti centimeter langt. Enda styggere enn det andre.

Finnen slapp hodet ned og begynte å skjelve.

Det ble stille i rommet.

Denne gangen valgte Stingo ikke å si det alle tenkte.

Ikke vanlige brannsår. Ingen brant seg på to så forskjellige steder ved en tilfeldighet.

Det kunne bare bety én ting:

Tortur.

Dr. Rizal hadde fått nok av de to norske amatørobdusentene. Han la håndkledet tilbake på plass, skjøv skuffen inn, stengte døra og vrei bestemt på håndtaket, som om han var redd for at Gullhesten skulle våkne, komme ut og slite hodet av ham.

På veien ut av sykehuset, gjennom resepsjonen, der Miss Santos tydeligvis hadde noen regninger klare, uten at hun fikk noen respons fra den dypt sørgende Mr. Skipenes, forsøkte Stingo å finne noen plausible svar på hvorfor en nordnorsk sjarkskipper som hadde kjøpt en bananplantasje «førr å sikre aillerdommen», etter alt å dømme hadde blitt skutt, og sannsynligvis torturert, noen uker før han hadde falt av barkrakken på Dirty Duck og utåndet med det som muligens hadde vært gift på leppene.

Og hvorfor Finnen, en av denne Gullhestens beste venner, ikke hadde nevnt ett ord om dette skuddsåret og denne torturen på Heartbreak Hotel, men visst nøyaktig hva han skulle se etter da han hadde løftet av håndkledet for å hjelpe doktor Rizal med obduksjonen. Og hvorfor han hadde bablet om en minnepinne som Gullhesten åpenbart ikke hadde hatt i lomma.

En annen ting som bekymret ham, var hvem hjertespesialisten hadde ringt til da de hadde kommet ut av likhuset. Hadde han allerede varslet familien til Elvira om besøket deres? Hadde han fått beskjed om å ringe dem hvis noen kom for å se på liket?

Finnen takket høflig nei til en ny villmannsferd over øya.

«Seinar, Stingo. Eg ringe deg seinar.»

